บลจ.กสิกรจ้องลุยหุ้นอินเดียมี.ค.-เม.ย.นี้
บลจ.กสิกรไทย พร้อมบุกตลาดหุ้นอินเดียปลายไตรมาส 1&nbsp; มั่นใจเศรษฐกิจแข็งแกร่ง บริษัทจดทะเบียนโต แนะผู้ลงทุนรอจังหวะเข้าลงทุนหลังต่างชาติหยุดขายต่อเนื่อง
22 ก.พ. 2554

บลจ.กสิกรไทย พร้อมบุกตลาดหุ้นอินเดียปลายไตรมาส 1  มั่นใจเศรษฐกิจแข็งแกร่ง บริษัทจดทะเบียนโต แนะผู้ลงทุนรอจังหวะเข้าลงทุนหลังต่างชาติหยุดขายต่อเนื่อง 
นายพัชร สมะลาภา กรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า  บลจ.กสิกรไทย เตรียมเสนอขายกองทุนหุ้นอินเดีย ซึ่งเป็นกองทุนรวมหน่วยลงทุน (Feeder Fund) ผ่านกองทุนหลักที่บริหารจัดการโดยบลจ.ชั้นนำของอินเดีย โดยคาดว่าจะเสนอขายในช่วงปลายไตรมาสแรกของปี 2554  เนื่องจากมองว่าอินเดียมีแนวโน้มเติบโตสูงจากพื้นฐานทางเศรษฐกิจที่แข็งแกร่ง 
“อินเดียยังไม่มีตราสารหนี้ใหม่ๆ ออกมาให้ลงทุนในช่วงนี้ เนื่องจากรัฐบาลอินเดียยังคุมเข้มเรื่องเงินลงทุนไหลเข้าจากต่างประเทศอยู่พอสมควร ส่วนตลาดหุ้นอินเดีย มีระดับพีอีคาดการณ์สำหรับปี 2555 อยู่ที่ 14 เท่า ซึ่งถือว่าต่ำพอสมควรเมื่อเทียบกับค่าเฉลี่ยระยะยาวซึ่งอยู่ที่ 19 เท่า และจากการติดตามสถานการณ์การลงทุนในอินเดียอย่างใกล้ชิดตั้งแต่ปีที่ผ่านมา บลจ. กสิกรไทย มองว่า อินเดียยังมีแนวโน้มการเติบโตทางเศรษฐกิจอย่าง แข็งแกร่ง โดยมีปัจจัยบวกจากการบริโภคภายในประเทศที่เพิ่มสูงขึ้น การทุ่มเงินลงทุนมหาศาลของภาครัฐเพื่อพัฒนาสาธารณูปโภคพื้นฐาน  ผลประกอบการของบริษัทจดทะเบียนก็มีแนวโน้มที่ดี  โดยคาดว่าในปีนี้กำไรต่อหุ้นอาจเติบโตถึง 20% ซึ่งถือว่ายังมีความน่าสนใจในฐานะทางเลือกในการลงทุนในต่างประเทศสำหรับปีนี้” นายพัชรกล่าว
อย่างไรก็ตามบลจ.กสิกรไทยมองว่า ช่วงนี้อาจยังไม่ใช่เวลาเข้าลงทุนที่ดีนักสำหรับตลาดหุ้นอินเดีย เนื่องจากต่างชาติยังคงทยอยขายทำกำไรต่อเนื่อง โดยตั้งแต่ต้นปีมาตลาดหุ้นอินเดียติดลบไปแล้ว11.20% (ข้อมูล ณ 18 ก.พ. 54) และยังคงผันผวนอยู่ จึงมองว่าปลายเดือนมี.ค.-เม.ย.นี้ ต่างชาติน่าจะหยุดการเทขายทำกำไร น่าจะเป็นจังหวะที่ดีสำหรับการเข้าไปลงทุนในตลาดหุ้นอินเดีย เนื่องจากเป็นช่วงที่คาดว่าตลาดน่าจะจะปรับตัวลงต่ำสุดและน่าพิจารณาเข้าลงทุน 
นอกจากนี้การที่แรงกดดันเงินเฟ้อเริ่มส่งสัญญาณคลี่คลายจะเป็นปัจจัยบวกให้ธนาคารกลางอินเดียเริ่มชะลอการปรับขึ้นอัตราดอกเบี้ยนโยบายอีก  โดยคาดว่าในปีนี้ธนาคารกลางของอินเดียจะมีการปรับอัตราดอกเบี้ยขึ้นอีกเพียงครั้งเดียวที่อัตรา 0.25% เท่านั้น  จาก 5.50% ไปเป็น 5.75% ในการประชุมเดือนมี.ค.2554 หลังจากได้ปรับขึ้นมาโดยตลอดถึง 3.25% ในช่วง 12 เดือนที่ผ่านมา 
“การชะลอการขึ้นดอกเบี้ยนโยบายจะช่วยทำให้ต้นทุนการกู้ยืมไม่ปรับตัวสูงขึ้นไปอย่างต่อเนื่องอย่างที่เป็นมาตลอดทั้งปีที่ผ่านมา จึงย่อมส่งผลดีต่อผลประกอบการของบริษัทจดทะเบียน และตลาดหุ้นอินเดียเองก็น่าจะปรับตัวขึ้นจากอานิสงส์ของผลประกอบการของบริษัทจดทะเบียนที่ดีขึ้นด้วย” นายพัชร กล่าว